
    MARY

  
    DRAGA MONICA,

     

    oprosti što si tako dugo čekala na ovo pismo. trebala sam namjestiti slova, dobar font, oni koji se služe slovima times new roman, znaju, da ne možeš bez njih pisati, bez gustog proreda još manje. kako si? kako je divno što si se tako dobro oporavila, što te ne muči prehlada, što nemaš upalu mišića od vježbanja. znam da ništa drugo ne radiš, samo vježbaš i plivaš. neki ljudi mogu čudesno plivati, kad plivaju pokreću im se misli, i sa svakim novim zamahom, svakim prijeđenim metrom, postaješ sve sigurniji. to su ljudi koji najbolje misle kad se kreću, kad trče, a ti plivaš. preplivaš toliko bazena, ili mora, samo da prođe vrijeme, da prođe tih šezdeset minuta koliko ti treba da saznaš što ti je danas, što se s tobom zbiva. ok, voljela si ga, ali monica, to se ne radi tako. možeš se možda ubiti, kao što se ubijaju labilni srednjoškolci i srednjoškolke. ljubav je odvratna, pošalje ti billa, i hillary, i gledaš ih sretne. nisi nikad željela biti ništa posebno, ali su te ipak ubacili među posebne žene, posebne po gluposti, poniženju i potpunom nepostojanju samopoštovanja. popušiti predsjedniku, e jebem ti, i onda se još hvaliti, jer ti si pozvala ljude, ti si ga htjela raskrinkati. o bože, kako si jadna. u stoljećima koja dolaze, hillary će biti svijetla zvijezda razuma, a ti ćeš biti znak jada na koji žena može spasti. mislila si da ćeš uspjeti svojim tijelom. o kako si jadna. tko te naučio tolikoj sigurnosti u tijelo? tko je u tvojoj obitelji bio toliko puten? gdje je taj predak?

  
    DRAGA MARILYN,

     

    tebe malo bolje poznam jer sam čula o tebi preko monice. zbližile ste se na seansi liječenih alkoholičara, i tamo si našla svoju životnu ljubav. znam da nije dobar primjer djeci koju nemaš, znam da te prošla volja za obitelj. tko će svladati njemački, toliko članova, neodređen i mrzak, kao i red, rad i disciplina. ali eros ramazzotti i ti biste bili super par, on crn, ti plava. nemaš pojma kako te predsjednik voli, danas je na primanju pričao kako je jackie proračunata kurva. a ti si mu utjeha, ti si mekana. nemaš ni trunke želje biti ništa drugo, nego samo to, samo to. ne biti marilyn, ne biti glumica, ništa drugo, nikad ništa drugo, nego, ajmo s tim van, samo to jedno, žena. ajmo bit još ludi, marilyn, ti si večeras sigurno raspoložena, raspoložena za reći istinu o sebi, kad bih te pitala što si i tko si, sigurno bi rekla da si ženka. južna ženka. začeli su te sjever i jug, ali se sjever povukao van, odustao pri samom začeću. tako je jug sam morao roditi dijete. to je tajna tvojeg podrijetla.

  
    DRAGA S.,

     

    dakle, dakle. svašta pričaju o tebi. je li ti uzor madonna? ili ti je uzor kao i madonni kabala? ili seliš noću iz jednog stana u drugi, iz tuarega u neki drugi tuareg, pa te vidim na reklami za volkswagen, pa se odore mijenjaju, sad je druga boja kose. sad smo si na ti, nadam se da nitko nikad neće znati da je ovo himna ženama koje se nikad ne mogu uspraviti, posrnulost nose u načinu kojim hodaju, načinu kojim se smiješe, u očima koje pozivaju muške, ali im ne mogu biti vjerne. barem ne dugo. uvijek se pojavi netko. ukusi se mijenjaju. nekad uzimaš minerale, nekad vodu. ali zapamti jedno, iz tla možeš uzimati puno toga: zapamti, rekla sam, možeš uzeti kalij, fosfor, i iz vode možeš uzeti puno toga, i iz zraka možeš uzeti što ti treba, kisik ili vodik, ali iz vatre ne možeš uzeti ništa. vatra samo grije. uskoro, kad zađe sunce, nema je više. pojavi se mjesec. to su dvije stvari od kojih ne možeš uzimati, odnosno možeš samo kad one hoće, zato pitaj sunce svako jutro, smijem li uzeti topline, pitaj mjesec svake noći, smijem li te

  
    DRAGA WHITNEY,

     

    nego, taj glas. znam da je glupo, i sve to znam, ali moram te ipak pitati: zašto? što je bilo u tom bobbyju? najsmješnije je to što znam odgovor. znaš priču o noćnom leptiru koji kruži oko svjetla? znaš priču o čovjeku koji je sjedio u svojem stolcu i odjednom je nestao, pitaš se kako, evo reći ću ti, on je izgorio. to nije priča nego istina. ne vjeruješ? pogledaj, ovo je knjiga o posrnulima. nalaziš se među njima, a mogla si biti diva, majka krasne puti, bijela kava, machiatto, koju bi imale i tvoje kćerke, blizanke emma i mary, emma bovary i mary wolstonecraft, jedna će se udati za bovaryja, a druga će zadržati tvoje prezime. dakle, mary houston.

  
    DRAGA MARY,

     

    ti si zadnja. imaš savršenu ladicu, savršeno kuhaš, savršeno sviraš, savršen ti je povrtnjak. savršene su ti kćerke, savršeno puše i piju, savršeno se odijevaš, tehnika to jedino ne znaš, to jedino ne znaš, ali imaš savršen ured, i kad razgovaraš znaš iznijeti karte na stol, a nekad ih i prikrivaš, u biti se ne razlikuješ od drugih, ideš na pilates.

    jednog dana sam te čula kako plačeš. što je bilo mary, rekla si mi, razbila mi se čaša.

    plakala si zbog razbijene čaše. zbog toga što si okrznula autom stup. zbog gljivica koje su te napale. cijeli dan si plakala dok nije došao martin. on je bacio gljivice u smeće, očistio ti lice od njih, skinuo malu kožu s tvoje brade, i onda su se pod njom, u dubini, pokazali brkovi, velike smeđe dlake.

  
    DRAGA MARY,

     

    unijela si dozu hiberniranja. onako kako šute kompjutori, kako prezime životinje. imaš razdoblja kad spavaš, kad samo ravnaš kosu i glumiš da si živa. ništa te ne zanima. ništa ne radiš. ne odneseš ni ručnik na plažu, ne, on je težak. uroniš u more, bježiš od sunca. nekad si voljela more, a sad voliš planine. ha ha, nasmiješ se. nikamo ti se ne ide, ne ide ti se. ne moraš ići na more, da budeš u moru. ne moraš se roditi, zar nije lijepo pobaciti dijete i otići u pakao? dobre djevojke idu u raj, a loše idu kamo god zažele. pjevaš: nekad si bio crno vino koje me opija, danas si samo žuto lišće što se zaboravljaš. zaboravi se, mary. nemaš sluha, a imala si ga prije, sluh je nestao.

  
    DRAGA MARY,

     

    popij malo vina. reci mi nešto, ne odveć lijepo. reci mi ružne riječi, kojima ćeš pokazati koliko ti je stalo. ali to me ne zanima, neka te ružne riječi budu znak da si počela misliti, da o svemu duboko razmišljaš. a zašto? zašto to činiš? zato jer moraš preživjeti, jer bez misli nema života. mislila si da je život osjećaj, dar, da je život plod ljubavi, i da znači samo ljubav, a sad znaš još nešto: život je misao o životu. zato on i je i nije. zato su gadne riječi jednako toliko smrtne, udarci koje nanosiš ljudima su za njihovo dobro. hvala ti što si me ošinula bičem jer od toga se nešto rodilo u meni.

    stigla je atena.

  
    MARY RAZGOVARA

     

    a onda si mi rekla da si ti zapravo znanstvenica

da, ali i vjernica astrologije

ne, rekla si

astrologija je znanost koju neprestano testiram

ona nije znak mojeg iracionalnog

nego duha koji ispituje i sumnja.

ispričala sam ti svoju priču

ti meni svoju.

imaš uz sebe dobrog čovjeka

ja lošega

obje smo sretne.

rekla si da moj bivši izgleda tako hladno.

da, rekla sam.

on to i je.

ali je pametan

misli.

osjećam, dakle postojim.

mislim da osjećam.

osjećam da konačno mislim.

mislim o tebi koja ne osjećaš nego misliš.

na toga koji je uz tebe i koji je topao da se meni diže kosa

na glavi i ne bih mu imala što reći.

govor nastaje kao dodir toplog i hladnog.

jezik je dio prošlosti, otopio se i sad hlapi iz nekog,

iz nekog izbija kao vodoskok, u nekome čuči kao ponor

  
    * * *

     

    srele smo se opet.

pričala si o svemu

i ja o svemu.

na kraju smo se zbližile

onako kako se zbližavaju ljuti protivnici

kao što se vole radikalni predstavnici suprotnih učenja

najveći skeptici i najveći vjernici

kao što se voli slang s visokim engleskim.

tako je djevojčica gledala sliku svojega ujaka i rekla

slično a različito.

ona je bila kći tom ujaku.

kao miki i mini s nećacima.

luđački su se voljeli oni koji su bili najrazličitiji na svijetu.

ne postoje srodne duše

to je novo pravilo u raju.

postoje samo srodne različite duše

one su pravi srodnici.

srodnici nisu slični jedni drugima. svako pleme

na svijetu i svaka rasa je jedno biće i ono se mora

miješati s drugim plemenima i drugima rasama.

zato si bila tako lijepa whitney, tu krv nije bila čista.

ne postoji čista rasa.

nije lijepo imati nekoga nalik sebi.

osnovno je pravilo miješanje, mingling.

nakon takvih nekoliko razgovora osjetila sam se strašno.

mislila sam da sam poludjela da moram čitati opet malo tračeva.

da se mogu prisiliti reći ti ovo: ne želim više ići prema svojoj suprotnosti.

želim ostati tu gdje sam bila i prije razgovora s tobom.

želim da sa mnom razgovaraš kao s djetetom, da mi kažeš ono što želim čuti.

ono što je na mojem polu.

dođi na moj pol, dat ću i ja tebi nešto.

cijelu večer smo se tako selile.

  
    POGREŠKA

     

    volip li me zbilja

jer volipi je tako strašno lijepo

tako se bistre misli kad ne možeš pronaći tipku

a želiš napisati

toliko ti se žuri

s tim pitanjem

volip li me

volip li me

prve pogreške su najljepše

sve daljnje pogreške je imitiraju

propust je manje vrijedan

promašaj je također vrijedan

i nadalje

zabuna

nesporazum

duša

kad jedna odlazi

htjela sam napisati odlazi

to nije pogrešno

zato jer je čisto napisana pogreška

nemoguća

postoji osim nje istina i čistoća

koje imaju sve elemente grijeha

sve elemente onoga što ne smijemo

i baš to želimo činiti

i to ti je pogreška

prva pogreška je najljepša

ostale su tek blijede sjene

i žele je ponoviti

a nesmotrenost

manjak obzira i pravila

malo iščašenje stropa

koje se pokazuje kao rupa

kao neko napuknuće u velikoj zgradi

koja nema temelja

nema tavana

postoji ozbiljno pogrešan vid

i ozbiljna pogrešna usta

kao i ozbiljno pogrešne riječi

koje ne smiješ reći

ali mala pogrešna ustrajnost na toj riječi

kvarenje pjesme opsesijom

ponavljanjem

: kvadrati, kvadrati

oni nisu pogrešni

  
    MARY GLEDA FOTOGRAFIJU

     

    imaš li još nešto za reći

nemam

o pogrešci treba šutjeti

o pogreškama koje nadiru

a ne možeš ih smiriti

ne možeš smiriti nijednu

novi singl

linda

kaže

anđeli su najgori kad ih pjevaju

njih se ne smije pjevati

oni su također pogreške

samo pogreška može dati milost

druge stvari to ne znaju

samo one znaju dati

samo one mogu provaliti

koliko je dno

pogreške ispituju

mi smo u najboljem slučaju

oni koji ujutro otvaraju radio

piju napitke i odlaze na posao

provlače tu ideju

da su nešto posebno

ali nema ništa posebno

mi smo na ljudskoj razini

pjevamo pjesme

jer govoriti znači

kao pjev labuda

kao krik mačke kad je gladna

kad ide loviti

ubirati porez krizni porez

i gledati na displeju kad dolazi tramvaj

mogu cijeli dan razmišljati zašto

dok te gledam na fotografiji

osjećam da je to nešto veće

da je vidjeti te na fotografiji

veće od mene

veće od onoga što ja mogu učiniti s tobom

onoga što bismo nas dvoje

onoga što bi samo ti

i osjećam se kao dijete

ne kao tinejđerica

ne kao žena

nego kao dijete

dječja ljubav je u podlozi svih ljubavi

a nakon toga smo počeli biti zmije

a onda mačke

ali prije puberteta koji je taj trenutak prijelaza

u životinju

prije puberteta smo bili nevini

i na taj te način volim

  
    ŠTO ŠAPĆU ROMKINJE

  
    ŠTO ŠAPĆU ROMKINJE

     

    s istrganim vrećicama, za kojeg se svi slažu kao i za našeg predsjednika, kojem je prihvatljiv samo program koji prelazi dvjesto tisuća milijuna, od prodaje banaka i poduzeća, tko danas ulazi u nadilaženje, koga se apsorbira akcija! akcija! na optuženičkoj klupi bi trebali sjediti, krmu žvakati, globiti i biti globljeni, zar ridanje i smijanje, sve van iz sebe, ponovi, nebesa, hladni dani, topli dani, grijanje! ugostitelji! ja u novoj haljini naručujem juneći sečuan! pijem sprite! akcija! akcija! ostavljam, stižem tebi, ako me trebaš i ako me smatraš heroinom, muškobanjom, ako ti se prijetim, onim finim ucjenama za nesigurnost, akcija! akcija! dobar je dan za vjenčanje, za lifting, prodor bjelokosnog jer biti tužan je grijeh, zločin nad dušom, perje leti, romkinje šapću: otvoreno, otvoreno, uđite

  
    JACK KOJI SE PUCAO U PJESMAMA

     

    to tvoje brisanje otisaka s limuzine koja vozi po

new jerseyju

pa skrene u new hampshire, mumljaš, limuzina vozi,

mijenjaju se

brzine: prva, druga, treća,

majka vuče dijete preko zebre, slažeš cd-ove u kutiju,

dok oni prelaze,

a zebra je ispred tebe, a limo klizi, javlja se jedini pjevač,

pa se hladiš. kad prolaziš pališ grijanje, i brisači rade

a dok se spuštaš prema kaliforniji prema meksiku

misliš na jacka koji se pucao u pjesmama, prelazio

svoju svijest

i je li bio onda više i onda bio, pa opet dođeš u zonu

semafora, tamo gdje sitni treptaji označavaju nešto,

svjetla u trobojama koja znače puno, pada noć, i dolazi

obilje svjetala, koja pokazuju da su tu kuće,

imaju vlasnike, fasade, travnjake, da si ti raspoložen,

a imaš limo, imaš i cd-ove, i nevidljive tetovaže

na kojima piše: bird, ili nešto tome slično, da ćeš sve

nadoknaditi, sve što piše na jogurtu. kalcij, proteine.

da moraš biti. svi moramo biti. okej, to je suvišno.

  
    NOĆNA PTICA

     

    kako sam vidjela tu pticu? oblijetala je oko mojeg stana

tresla krestom.

nudila je sve: ime koje nosi, ime koje bi htjela imati

ali joj ga nisu dali, prodike koje je slušala

pohvalnicu iz trećeg razreda: ptica, učenica. ptica,

nakostriješena.

nudila je i stribora (uzmi stribora!), kordeliju i leha,

čeha, meha.

nudila je, dalje, objašnjenje, za vezenje ili pletenje.

mogla bi biti i dnevna, ali naučila je stvari vezane

uz noć: gleda svjedodžbe, lista albume s fotografijama,

sluša sve rjeđe i rjeđe automobile.

bila je biser među svinjama, kaže to sebi u bradu,

kad vidi sliku princeze diane. ali film „kraljica“ je bacio

novo svjetlo. odabirala je časopise, knjige i filmove

pa je to povezivala, donosila zaključke. raspravljala,

branila se. dolazila je sve rjeđe. ne mislim na dnevne

susrete, njih ne očekujem, ali noću bi trebala biti tu.

zar ne?

  
    ISABEL

     

    možete ponavljati, slobodno uzmite koje, nećemo ići, stoga, vjerujem da ova slova pariraju nekom, slova i jedna zima, u skloništima, i sagovi, također, mogu zaustaviti sklad, unijeti sivilo

    ole, ole, ne znaju čekinjastu magmu kojom se premetnu riječi i pariraju kao misao i onda dolazi ta carica nad atmosferom, i preklinjanja budi, molim te, iskrena, jasno i čisto, u kojoj neće biti pad, nego eufonično i ne zaboravi, tvoje ime se podnosi s tobom, ali zasebno ne, ne mogu, još, još ne, sjednimo i nama odgovara taj mahal svjetlo, čaj i donor ispred stana, CD koji voliš, hodnici prohodni, pečeno, glineno, isabel, dim, kad izlazi iz kose, podsjeća na upaljen stog, na vječno tako, isto, oprosti, koga ti želiš, kad nema srce što tražiti tu osnova riječi proplanak pada i kopira se na mnoga bića ali ti ostaješ?

  
    OLE

     

    pričaj o dvoru, narodu, sumnji, misiji, šalama i velikom mjesnom oblaku iz kojeg curi svakog, o buri u vašim mjestima, ali nemaju topline zimskog vrta optočenog staklima, užganost biljaka u zimskim vrtovima koji su plastenici kao nitko ne voli nikoga, tijelo je zakošeno, danas je to dobra večer, sutra može bilo što, reći ćemo, s tobom, isabel, kretnje su ti u kunama neprocjenjive, zanimljive, pretjerivanja, to je sa mnom tako, čas za otvorene, ljubak, popravljanje, ophodnja, znaš da se ne smiješ igrati, sa svih strana, nego veliki pozdrav, punim te sokom, pravdam pred simpatičnim ljudima, kad te poslužim pićem, moja draga, nije ti laka, ako zar danas je laku noć, osiguranje, hvala, eto, toliko si dospjela, sjaj, krijes a ima tehničkih problema, kosa, noge, zato ne govori jedno za drugim, kušaj kruh, ovo je medeni mjesec, ponavljam.

  
    AMEL

     

    vidjela sam krestu, koja resi samo njega

i dlake su bile tu

ne mogu pojesti nijedan obrok

a da ne pomislim

da ću u njemu naći

znak naše ljubavi, našeg nereda

bujna sam i meka

a ondašnji čovjek moj

iz reda vizelina je bio obrijan

ovaj je dlakav. lukava sam, moram sve isprobati

veselim se našem susretu

kao žena riječnog trgovca u pokrajini cho chu san

sedamnaesta mi je

rastem, ponajviše sanjam, trzam zvuk njegovog imena

kako se previja kad mu dodam svoje, i zajedno ih brzo izgovaram

kao da su jedno. amel-nasan. amelnasan.

  
    MARIJA

     

    marija, marija, imaš najljepše ime na svijetu

ti si španjolske krvi, vrele, velika si na ulicama

velika u kutovima, velika i obla kao barbara

ali nisi barbara nego si marija

koja me pratiš i govoriš španjolski

dobra si, poznata priprema za blagdan

za poklon, za dobiveno povjerenje

gradnju željeznica, zemalja, koje će biti na karti.

kad mi se učini da me mrziš i ja sebe mrzim, ali tebe ne

tebe uvijek poštujem i shvaćam,

zagrebačkim načinom slavim tvoj

temperament, malu crnu kosu raspuštenost i odabir,

haljine na cvjetove, tvoj životni stil, marija, dovoljnost

ulica kojima prolaziš, ispunjenost gradskih perivoja

koracima, bokovima, plodovima, kosom

uvojcima, sandalama boje sunca, narukvicama, bojama

upaljenim, tvoja usijanost i toplina,

moja zagrebačka jesen i ja, počinjemo s ovog nivoa,

novi životni ciklus, od ideje do realizacije

novi film, smrt i život, ali ponajprije, život,

vrijeme je standardni jezik a ti si dijelovi tog jezika dok god,

predgovor i mjerilo.

marija, marija, imaš najljepše ime na svijetu

ljudi ulaze u generalni štrajk kad te vide,

zvonimiri i anice, i rudolfi

organizira se govor, pokriva se školovanje tvojim imenom,

zaustavljaju se prometnici puštaju prolaznike,

devet kuna, znači deset, domovi se pune,

ministri rade prostorne planove.

marija, marija, oblačnost, slojevita,

postoji mogućnost da ti to pojedeš, da se nasmiješ,

zabaciš kosu imaš pjege, ali nije ni važno, zauvijek, carice,

kasačice, avantura, tvoje oružje, ulazimo, puno misli,

u tvojim sandalama nalazim grožđe,

na rukama transvestitske dlake, ali i dalje sanjam tebe, marijo,

nemaš pojma

kako se živi ovdje.

  
    SJEVER

  
    POŠTAR

     

    pitam poštara: kroj mi dajte.

mislite vrata. da, vrata

od hrastova drva. dajte mi okvire

i pisma. zaista želite pisma?

osim pisma, što želite vi, razglednicu možda?

da. i psa. lukobran, obrisan vjetrom.

zaista želite pisma?

    prostor prekriženih redaka, i mjesto. dajte mi sve što je bilo i ono zatim, poslije toga. cijeli niz: pisama, prepiski, dopisa, opomena, reklamnih oglasa, samo da ima toga. pa vi igrate na broj? – ustvrdi moj poštar. na količinu? da, samo da ima toga – kažem mu još jednom.

  
    SUSRET

     

    kako žena bez emocija može živjeti

jednostavno

napiše rativno

misleći relativno

misleći beno

pritom se jedino povjeri zmiji

kaže joj

zmijo

kako zmija može nastaviti

kretanje bez obzira na mene

a zmija se nasmije

uzmi nešto prigušeno

nešto bjelice

i crnice

  
    OBIČAN DAN

     

    izvlače je konstruktori

glasovi se čuju usred piste

kad polijeće avion

tko se srami

ne postoje pitanja

samo brljanje a ono je hiper produktivno

u svakoj izgovorenoj parnici

postoje krivac i osuđeni

ali se ne poklapaju

krivac misli da je biti zatvoren u ćeliji

on sjedi i čeka u svojem redovitom

ophođenju sudac izriče

tajnice tip tip

i tko će biti uz mene kad ti umreš

a zašto biste razmišljali o tome

vi niste u poziciji da o tome mislite

vi se zabavljate

divlja ružo

vaš je korijen

što nas veže

kad god se netko nekome obraća

nije sam

znači radi se o moći

kad bih je imao

dao bih je tebi

ružo

partner pita zašto je rođen

za što

odgovaram mu

svijet te vuče petljo

možeš gomilati

ionako u to vjeruješ

živiš u neurednom

jednom si živjela u redu

sad živiš moderno u svakom pogledu

čekaš osudu

znaš da nešto ne smiješ

ali moraš to raditi

ne postoje izrasline na tijelu

nego si zauvijek duboko

prva je najbolja

ostalo je premrlo

pri rođenju

u prve dvije godine

toliko dugo si se rađala

a koliko ćeš rasti

u metrima za metrima

i nikad dosta skandala

ničemu nema poslanja

prva riječ je zakon

njoj daješ kvržice po tijelu

drugima ništa

sabotiraš

zatim u toj zajednici

koliko ima prodaješ li

ili se očekuje drijemež

san snova

san o snu

fikus se oprao

sam

šalice za kavu su tu

koliko hoćeš mlijeka

koja je drama dana

zašto misliš da si progonjena

kurvo

  
    SJEVER

     

    kad je bio dijete vidio je vrlo mršavo dijete na televiziji.

rekli su da je otišao po bananu u kuhinju i razmazao je

po ekranu.

upoznao je djevojku koja se bavila dlanom,

ali ne unutrašnjom stranom dlana, nego zapešćem.

izbrojala mu je crte na zapešću. rekla da je idealist koji

sam sebe vara. koji se pretvara da je idealist jer dobro

zna kako stvari stoje.

kad prođe zaljubljenost, ostaje ljubav koja daje mir.

doživljaj je još svjež i on može raditi puno i smireno.

i nije mrzovoljan. ne, mrzovolja se javlja kad zrake više

ne dolaze, kad kao ponornica kipti i traži sebi izlaz.

tad počinje siktanje.

nekad bi bio zadovoljan ženama, komplimentima.

nekad nije ni ustajao, nije išao ni baciti smeće.

zamalo je to izgledalo kao manična depresija.

ali nije bilo. bilo je to ništa. trebao je biti glumac.

bio je teatralni subjekt. dubina je uvijek bila pretvaranje

dubine. površina je uvijek bila pretvaranje površine.

dalje se uvijek pretvara da je dalje. bliže se pretvara

da je bliže. lijevo se pretvara da je lijevo.

desno se pretvara da je desno.

ne postoji sjever.

  
    PRIČA

     

    taj čovjek je imao sina. one je stvari slušao često. zatim bi se prenuo. tko sad pati? tko je tebe zarobio? zaljubio se u svoja pitanja i nije ih prestao pitati.

    jednom je našao ženu odgovora. zvala se m. rekla mu je da je ona. ali da neće. on nije tako mislio. u času kad bi rekla da, ili ne, osjetio je olakšanje. ali ubrzo bi olakšanje prestalo. smislio bi nova pitanja na koja je trebalo odgovoriti potvrdno ili niječno.

    a najveća tuga se javljala kad ih ne bi mogao smisliti. našli su ga uz pisaći stol, upitanog nad sobom u kojoj je usnuo. i onda se pojavilo to pitanje. on ga je zapjevao. pjevao je satima. tako je nastala talijanska pitalica. potom su pitalice našle svoje odgovore. riječ se zapitala nad sobom i počela destruirati. ta užasna samosvijest riječi koje se raspadaju na slogove. majke naprave serklaže.

    m. pljune.

  
    UBIJMO UŽITAK

     

    nema smisla bježati u apsurd

nema smisla precjenjivati ljubav

nema smisla pretvarati se da si drugi

nema smisla biti frivolan osim kad si u histeriji

histerija je kad misliš da možeš

depresija je kad misliš da ne možeš

nema smisla družiti se s ljudima kad si u histeriji

niti kad si u depresiji

nema smisla svu krivnju svijeta uzeti na sebe

kao ona neurotična žena

koju zapravo vara muž koji je površno smeće

a ona nađe drugog

i onda više nema krivnje

nema smisla prišivati dijagnoze

ali ni nijekati da određeni broj ljudi

ima probleme

jer

mogli bismo pasti u neku crnu sjenu

u sjenu recimo

u sjeni žive oni

koji se ne izlažu i ne ispovijedaju

nego puštaju dio po dio odgovornosti

za svoj život u tu sjenu

i sjena jednog dana kaže hoću živjeti

i onda se dogodi rastanak sjene od čovjeka

  
    ZMIJA

     

    oni, koji žive u snu, imaju bliži kontakt sa smrću nego što se obično misli. njihova svijest ne poznaje njih i oni joj mogu komotno reći: ja sam drugi.

    njihov posao je upoznati zmiju. ali potreba da je upoznaju govori još nešto: samo zmija ima želju upoznati sebe, ostale životinje nemaju. samo zmija mora ići tamo, do zmije. jer kad dođe tamo, ona vidi da je to što je morala dopirati do sebe, samo znak više da je zmija. što bi imala od toga da je ptica? lepršati, doći i otići, kao epizoda. ali nije ptica. postoji kao samosvijest koja se podijeli na nekoliko uloga i onda se ta velika zmija opet vrati u sebe. ne, ne postoji nitko osim nje, svijesti o sebi.

    ali postoji jedan način na koji se može ubiti zmiju. taknite njezino nesvjesno. drugim riječima, neka se zmija zaljubi. a vi onda polako uspostavljajte njezinu svijest

    jer jedino će vas slušati. i doći će do svijesti o samosvijesti i jednog će vam dana reći: nauči me kako da te volim.

    i kad je ptica nauči voljeti, odletjet će dalje (i to će je uvijek spasiti). zmiji se, ionako, ne rade ustupci jer zmije će preživjeti. ali to nije njihov cilj. njihov cilj je riješiti se one koja sebe treba tražiti. a ne kao što to čine oni koji imaju veliko sebstvo i mogu se baviti svim i svačim. ali zmija, njoj sebstvo nije dano i kad ga zasluži i pronađe onda ga ne pušta, nikad ga više neće pustiti.

    dolazi do eve. kaže joj: ja sam zmija. uzmi jabuku i spoznaj samu sebe.

    zatim joj kaže: uzela si, dakle, jabuku. nema mogućnosti povratka u raj.

    sad posjeduješ svijest o sebi. jedino, ako poželiš osjetiti kako je u raju zaljubi se u nekoga, neka on ili ona takne tvoje nesvjesno i neka se tvoja svijest potpuno ugasi. ali ne bih ti baš željela to, zaključi zmija. i eva joj se nasmiješi.

  
    DNEVNIK

  
    NATALNA KARTA

     

    ako je bit neke druge strasti posjedovanje, kao kod analize ili proučavanja, bit promatranja je preseliti se u nekoga drugog. gledam zadovoljne ljude koji pršte ili one koji imaju duge jezike. astrolog je rekao da me do trinaeste godine obasjavao zračni trigon. sabor planeta mi je u četvrtoj kući.

    nevidljivost, tako ja to tumačim.

može li se pobjeći iz te kuće? – ponekad se pitam.

ne, značenje kuće je kuća.

  
    ASTROLOGIJA

     

    tako je počelo. izgledalo je, kap pjesme, kap autobiografskog.

    dajem ti horoskop, da u karti zvijezda pronađeš mene, ekscentričnu, kako misliš. a ja uvijek govorim kad me prozovu i nikad nisam mislila da ne trebam govoriti. u tome je tajna mojeg jezika. on nikad nije bio moj.

    kao ni ti.

    u astrologiji svi prolazimo kroz kuće, ali u nekima smo više kod kuće. ja sam najviše kod kuće u kući. iako možda djeluje pogrdno prema astrologiji i kao banalno igranje riječima, to je istina. voljela sam samo kuću. ali ona je bila kao i druge kuće, okružena divljinom. u tom malenom svijetu, kad mislimo da smo voljeli ljude, varamo se.

  
    JASPERS

     

    jučer je bio pokušaj jaspersa. pročitala sam sokrata i budu. neki dan sam sjedila s jednim pravnikom na kavi. tek smo se upoznali. rekao je: ti zbilja voliš promatrati ljude. poslije je rekao još: ja sam prizeman čovjek. nisam znala što bih mu odgovorila, vjerojatno mi je bilo žao što nisam studirala pravo i usavršavala se, da mu budem žena. žena mi je, kaže, imala srednju školu ali mene to nije smetalo. i tu je bio kraj. moje je vrijeme isteklo, kažem, pauza za ručak. a ne jedem u vrijeme ručka nego gledam hoće li se pojaviti neki bolji jaspers na tržištu, neki jaspers-žižek, jaspers-derrida, jaspers-i njegov brat, ili sestra. hoće li ta knjiga, koju bi nas dvije zajedno pisale, ili nas dvoje, biti bolja od naše pojedinačne.

    i kad uzmeš puno likova, hoćeš li svakome dati njegovog jaspersa.

  
    DNEVNIK

     

    volim dnevnike koji se napišu u jednoj noći. u toj se noći prati svaki dan. većina dnevnika se piše ritmično, ali postoje i oni dnevnici na prijelazu u pisma, na prijelazu u razgovor. što ih čini dnevnicima? to što tu noć ne izlaziš iz kuće. kao što netko mora voditi ljubav, ti moraš voditi dnevnik, za sve dane, neki sežu u ranu mladost, neki su doslovno jučer. stvari nepospremljene od ručka stoje na stolu. svi su davno otišli spavati. i onda se javi dnevničko raspoloženje, po koji put u tvojem životu. naravno, to neće biti dnevnik. bit će to samo dnevničko raspoloženje.

  
    MANIRA

     

    prijatelj pita: kako pisati a da se ne uđe u vlastitu maniru. pomislim, promijeni žanr. to mi je palo na pamet noćas. da ne uđem u maniru, ja noćas pišem dnevnik. mogla bih sutra zbog istog tog razloga plesati sambu, skladati glazbu. ali kako to ne znam i ovo može biti put nezapadanja u maniru. bavim se tim čudnim životom, kojega vodi neka osoba koja se otrijeznila od poezije, opila dnevnikom.

  
    LJETOS

     

    ljetos sam osjetila potrebu za divkom i pila sam je stalno. prozvali su me divkomankom. onda sam otkrila bianku i bila nekoliko dana oduševljena njom. zatim sam krajem kolovoza osjetila ponovno glad za turskom, ali ovaj put s manje mlijeka, i sa smeđim šećerom umjesto umjetnog zaslađivača. sad sam ujutro na turskoj, a poslijepodne na nescaffe classic, s puno manje mlijeka i više granula, također smeđi šećer.

  
    OPSESIJA

     

    isto je, nisam ništa budnija

kava nema veze s razbuđivanjem.

to sam znala i prije dvadeset godina

kad sam se također bavila kavom.

sad ne razmišljam o tome zašto nešto popijem

pijem je sve češće i sve raznovrsnije.

  
    PLAĆANJE KAVE

     

    ima toliko prljavoga i otrova u svemu. i u sredini i na rubovima i na prijelazima, uvijek je crno. ima crnu boju na svojoj strani i zato druge stvari, dnevnike, pisma, kad vodimo razgovore

    to svi žele. uspjeh. način. osim tebe. ti si u prošlom životu i plaćaš, toliko svima moraš platiti kavu, da te konačno shvaćam.

  
    BURA

     

    nikome ne daš pušiti u stanu, osim meni.

ipak, mislim da mi ne brojiš cigarete.

osjećam kad mi netko broji cigarete.

tada prestajem pušiti.

i tako prestajemo raditi neke stvari koje smo radili.

ti si zauvijek prestala pušiti.

pa si odbacila i kavu.

piješ čaj,

sve je više takvih ljudi.

malo tko nakon cigarete prelazi na samu kavu

osamljenu kavu

koja postaje neurotična bez cigarete.

zapaljene cigarete su bile dobre.

zapaljene a nepopušene cigarete su najbolje.

uzmeš cigaretu, i pališ je i gledaš kako je puši bura.

  
    KALENDAR

  
    PJESMA

     

    iako ništa ne znam o zemljopisu

privlači me ideja da je ljeto

i ta ideja snažno djeluje na mene

a opet lažeš

u ljeto odlaziš po njega

ono te čeka

i ono odjednom nestane

jata su najljepša

kad se izgubi glas jedinke

i onda ulaze

jedno za drugo

u zbornom pjevanju

im se trga

iz ruku ispada tijesto

glina se pomaže po tijelu

gline gline

a ti im daš laka

iz podravine

ili neke zabijene pripizdine

i tu pripizdni

nije mjesto

ali ona ulazi

izlažu komadiće pripremaju

ona vene nema prolaza za petit

ta grande velika svijest

znaju oni kad se izgube

da su izgubljeni

da je konačno došao pun pogodak

da se sterling pretvorio u marku

i da je to sve moguće

sve pojave

vaditi im mast i oblikovati grafologijom

ti si čovjek

i šuti kao čovjek

koji misli

cijeli dan misli

ako to uspiješ

nazovi šturo i jasno

i reci konačno

hvala

ništa

nema na čemu

nema veze

nema problema

i tako dalje

naniži mi nekoliko rečenica

i ublaži ovu noć

kojom se približavam ptici:

samo pjevam

samo pjevam

  
    SIJEČANJ

     

    postoji i čovjek koji sije poznaješ li ga

da

kaže

poznajem jednog ili dvojicu

oni kao kotači

kao kremen

koji povremeno udari o stijenu

ali se čuva

mogao bi izmijeniti opis stijene

stijena bi se mogla zapaliti

odmorite se

kaže

odmorite od mene

ja kremen

sjajim u svim smjerovima

spašen sam

i vi ste biljke.

kad ste rekle

zalijte me

nisam bio tu.

kad ste plakale od suhog tla

nisam bio tu.

ali sam ipak vaš otac

i ne znam vam podrijetlo.

stigle ste nekim vjetrom

vjetar je imao zastoje u kretanju

i u jednom takvom zastoju

uspjele ste dotaknuti zemlju

a kako bi bilo da vjetar nije stao

kako biste se vi spustile na zemlju

o male biljke

toliko je toga ovisilo o vjetru

a vjetar je ovisio o čemu

i tako tražeći grub i opor glas

nalazim nježno

nalazim svoje tijelo

tijelo sjemenke

i tijelo zemlju.

poznaješ li čovjeka siječnja

onoga koji će te posjeći

ne znam

kažem

sad je sredina rujna

zrenje i divno doba sjetve ne poznam

  
    NAKON VOĆA

     

    dolazi voda i kruh

voda koja čisti

čistačica dogmi

i na kraju očisti sve

sve je čisto

sve je mirno

ostavljamo za sobom

mužjake i ženke

ulazimo

u vodu

bez roda

bez boje

slani čistimo se peremo sa sebe ljagu

ulazimo mirni

kupači

plivači

ribe

ponovno smo čisti

mačke se ližu

slina je voda

  
    NOVE ZEMLJE

     

    gledaj na nama se uništavaju zemlje

a mlade krave

muzu

same sebe

i onda odlaze

na pojilo

po vodu koja sama sebe toči

i onda izbijaju cvjetovi koji sami sebe beru

i onda se izbore

pojave se drugi kad polude cvjetovi iz trave

iz zemlje

počnu se okretati

pronašle su svoju zrelost

odcijepile se

i sad tek mogu doživjeti druge

njima dolaze iz cijelog svijeta

da sudjeluju u njima

i stvaraju prijateljstva

pseudo majke i pseudo očevi

su nas ostavili

sad je naravno lakše disati:

djetinjstvo je izazvalo gušenje

  
    BROD

     

    govori glas vjeruješ li u oblake

u mesoždere koji plaču

kad se prodaju gramofonske ploče na nekoj dražbi

kad padaju svojstva, rase

i nevezano se kloniraš

poželiš da nisi radio

da nikad nisi ni čuo

da bi nekome mogao biti radio

da bi te mogli proganjati

i uvijek te naći

kao prostor

a onda opet

biti čvrsto mjesto

koje je nijemo

koje pada i diže se, u doline i točke

lovci čekaju

djeca se uspinju i grade kuće

a zatim jedan brod koji nikamo ne pripada

most koji ne obvezuje

negoduje

za kojeg ne znaš

hoće li ili neće otvoriti

ili će pokretni most

biti zatvoren

ispod njega će prolaziti brod pun ananasa

koji će se u tjednu prebaciti na vikende

i samo vikende

i stari čovjek koji snima ploče

i prodaje ih kao golubove.

  
    PJENA

     

    pokažite zube

tvrdo tijelo

zbijeno u ustima

raspoređeno

na osmijeh

i šutnju

i ljutnju velikog čovjeka

i na suze nekog sitnijeg

i na tisuće malih suza

koje si prolila zbog velikog čovjeka

koji te mrzi

i na tisuće osmijeha koji neće doći

od sitnijeg čovjeka

jer ne znaš padati, ne mogu te napučiti i ne želiš biti stvar.

jednostavno

to bi boljelo, nabralo te, promotrilo te

niti bi popucale, manje vrste počele vrebati veće

veliki čovjek našao veliku ženu

mali ljudi bi postali junaci mitova

heraklo pao u zaborav

kiša predvodila nadišla more

pjena bi se trgala dok je sitni čovjek ne bi ukrotio

i dopustio joj da ide, samo ide

  
    KALENDAR

     

    klica pobune se javlja u proljeće

tad izlazi iz zemlje sve što je skrivala

njezino donje nebo postaje gornje

ona postaje vidljiva

njezine rijeke bujaju

i donose joj kiše radost

kao i toplina

koja se širi

i ulazi svima u pore

pore te biljke

se otvaraju

zemlja u proljeće

prenosi svoj život u svibanj

i živi njegovo obilje

posuđuje svoj život

i rađa

na trenutke seli u biljke

svibanj kao klica koja u zemlji stvara pobunu

i ona diže revoluciju

u ciklusu

koji stalno ide

i ima svoj ritam

doba pobune zemlje odgovara pobuni života

i doći će svakako

doći će onaj koji siječe

to je kraj geocentrizma

dolazi onaj koji veže i zaustavlja

jesi li to htjela

vrijeme je za jesen

ili još gore od nje

tad ću te vezati lancima

kao što ljudi stavljaju lance na gume.

i bit ćeš mirna

nemoj voljeti svibanj

  
    SEZONA

  
    SEZONA

     

    tako se sve umara i odlazi

sezona

je posebna po tom raspoloženju

sezona je

sve je izgubilo na vrijednosti

zatim je malo ljudi na cesti

trebalo bi dovršiti nešto

i pustiti s djetetom koje voli skupe automobile

i što još pitat ćeš što još

i ne znaš osnovni korijen

ali mogao bi biti zatvoreni odrpani korijen

u startasicama

a ovaj korijen

polažeš u zemlju i čekaš

dok ne postane planika alpina

kupuješ

ali ti kažu da ima previše toga na svijetu

i onda kupuješ

dok ne zatvore trgovine i kažu da nema mjesta na kojem možeš platiti

koja je jedino što želiš platiti a sve ostalo si već pokušao

u sezonu bez ičega

u kojoj vuitton stoji u izlogu

dok se njegove torbice dugo i mučno rade

skida se životinji kožu i namače je se u plastičnu foliju zbog sjaja i točkica i zvjezdica na podlozi pod vatrom

i izlaze iz svijeta siromaštva u svijet

paparazzi obavljaju svoj posao

  
    DVIJE ŽENE

     

    jedna je žena počela hodati po kući

mlada žena čita. čita satima dok se njezine oči spuštaju prema slovima

pa odižu od njih

gusto je moje stanje, u gustoći sam se rodila

neki se rode rjeđi, razblaženi

dekoncentrati. rode se kao voda koja će otopiti tu ženu. njezino će štivo biti malo orošeno

  
    JUTRO

     

    napijati se šećerom i medom

provode je sretni slatki medeni

kolači slastice deserti

vještice im ne mogu ništa

ili aparati

postoji san o sreći

iako je petparački

ljudi mu se smiju

san je tako limunski

tako

osvježavajući

(jato smeđih datulja ili crnih gorkih maslina)

  
    SINTEZA

     

    nakon dvije godine, izrasla je biljka. mislila sam da će biti životinja, ali nije bilo dovoljno borova, da se ondje smjeste. zalila sam je. nisam mogla ništa drugo. moglo je izrasti puno korova, mogla je biti prašina na koljenima, koju bi maknuo jednim pokretom, to sam mogla: čistu prašinu. mogla sam pitati leptire, ali nije ih bilo, letjeli su i dočekali se na zemlju. izrasli su, drugim riječima, slobodno su rasli, ukopali se i iskopali, i ja sam na koljenima. uvrijedila sam je na kraju. ona mi je odvratila istom mjerom. sastale smo se, poslije, kad je prošla ljutnja. nasmijale se jedna drugoj. moja biljko, dojmovi su snažni, zar ne? nikakve ruže vjetrova, nikakve vjetrometine, nikakve oluje ne mogu biti strašne,

    kao jedan mali zaokret u tvojem puzanju kad treba napraviti pokret naprijed, okrenuti listove suncu.

  
    KRATER

     

    (jedna je tako napunila

jednu pukotinu veliku kao mjesečev krater)

i stalno uzima primjere, što nije točno.

postoje mudre bake. nije važno.

jedna kaže: pas ne zalaje dok kuja ne mahne repom.

to je barem jasno.

nekad sam dirnuta jednostavnom mudrošću

koja odlazi iz iskustva. odlazi? jesam li dobro rekla?

ne treba li reći da mudrost dolazi iz iskustva

i da također ulazi u iskustvo. jezik je tako dosadan

kad želi biti mudar i kad želi postupati u skladu sa stvarima o kojima govori.

ja sam tako skladna i tako gubim dodir s mačkom.

ona me napada skače na stolac i ja je mrzim.

želi skočiti na mene.

sve su drugo doživljaji, ali njezin skok nije nimalo

nego je najčišća moguća, ma ne moguća, nego i realizirana i ostvarena građa

koju sad unosim u riječi. napisala sam: mačka je skočila. ne treba nitko više skočiti.

jedna mačka je skočila na jedan stolac i to je bio smeđi baršunasti stolac

i tako besmislen do trenutka. moji dlanovi su nabubrili od tipkanja.

  
    MAČKE

     

    kupuje dnevnu sobu u kojoj će se čiste mačke igrati kad dođu kod nje.

zatim kaže kako je osmislila bar u svojem domu, postavila stolice i uz njih bambus.

znam sve koji uređuju i one koji žive pet-sedam života, a ne samo jedan.

radije tisuće mrlja na štednjaku

nego svjetlo.

gdje ste?

gdje su vaše pjevačice?

  
    ANTILOPE

     

    a ne, nisu antilope plašljive. o bože, koliko je teško držati antilopu u kući.

    borci ostaju na mjestu, antilopa ide dalje. njoj je to lakše. oni koji ostaju bore se za mjesto. antilope to žele izbjeći, što naposljetku pokazuje da nije spremna i da neće nikad biti: spremna. ona je uvijek zatečena negdje. u nekom filmu. iz neke glazbene sekvence. ona izlazi i ne zna se ni vratiti na početak. nego vrti svoje nespremno za neke koji to cijene. tko cijeni nespremnost? možda polovičnost, ali nespremnost nikada nitko. to je manje od iščekivanja, manje od želje, manje od htijenja, to je okrutnije jer nikada ne stiže: nije spremno. čekala sam tako dugo antilopu. ona je bila pojam iskrivljen od uporabe, iskrivljen u mučnim zapletajima crijeva koja su na neki način bila slika života, sa svim zavojima i zavijutcima. nikakva cesta niti luka, nikakva planina, nigdje ništa tome nalik. samo crijeva, zapletena koja moraju probaviti, koja moraju ali nisu spremna.

  
    PRIČA

     

    sjediš. čekaš da mu dotakneš barem ruku, ako ništa drugo. koliko si duhova ubila. mislim barem dva tri. ako nisi, onda nisi sretna. uzimaš ga za ruku i nikad nisi znala ništa drugo. zašto nisi tražila tijelo. sve je u redu, ali umorna sam od tebe, duha kojega svaki dan trebaš. ali kad bi taj unos bio plodan, kad bi se rađalo nešto. ali ne rađa se ništa. unesi se, počni slijediti svoje misli i hodati ispred njih i jednog dana ćeš postići brzinu ritam, prelijevati se. četiri sata baršuna, od šest do deset. taj spektar, više od svih drugih, a na kraju, dudov svilac. osjećaš tkaninu. to je naš ogrtač, kaže rječnik. nije pelerina. pelerine lete.

  
    LIKOVI

  
    HISTERIJA

     

    šetala sam. grizla srca i vene, ulazila u područja gandijevski mirna

ali sam ulazila i u njih, zatim u ladice. kad je moja ruka trebala ući

pustila sam je uđi, uđi. takve pobude nemaju kuće. njihova je zadaća dobro se opasati

dobro zaštititi svoje jer je vrijedno.

    što pitaju se drugi. njihova unutrašnja kuća i vanjska kuća. klapaju. kao što kažu u slastičarni, dajte mi dva peciva ili dvije kremšnite. ali, dva ili tri puta pohađati isti razred. oni koji uče dobiju sve samo jedanput: jednu mjesečnicu. da, provincije uzimaju vlast, i gradovi se ruše. koordinira ih tako dobro da ne postoji korozija, svi su u upotrebi. histerija kad se javi, gadno, zar ne? histeričar i histeričarka kojoj se sve prilagođava, njezinim plačevima i suzama, zatim njezinim obrvama, koje se ne čupaju, nego zakonito rastu, i nitko ih nikad neće razbiti, niti zaposliti, ostat će nesvrhovite skupljačice ivory, to je prvo istinito večeras, kad mi pišeš da si prestala i sad imaš novog prije nego što je gotovo s onim starim, i tako ćete i tako i onako, prestati govoriti, dragi ljudi, uskoro će grad pasti, u sedam ujutro potpisujemo poraz novo razdoblje, ne postoji dah koji nas nadahnjuje samo cinični krizni štab, koji će reći što je toliko smiješno, zašto je išta i zašto je bez daha, kako vi možete, tako možemo i mi, ništa više neće biti u jednom dahu, nego u tisuću, milijune i milijarde dahova. čin čin, kucnimo se.

  
    BIJELO

     

    ne znam

glava mi se raspada

i mi smo dva moreplovca kažeš

oh to su moti

ili jezične igre

a mi lijepo u bolnicu

bijelu i čistu

idemo odlazimo mi smo u njoj

i tu su krokodili

reklo bi infantilno dijete

dakle starmala osoba

koji se uredio

koja se obezvrijedila

i rekla da je jadno

baš jadno

i tako

taj nesretni unos realnosti

u obliku puča

narodne banke ili svevremenog stroja

njegovog bijelog

to bijelo pripada

čemu

pripada bolnici

ženi koja se zaljubila u bijelo

kad je bila kod kozmetičarke

ili kad je bila kod zubara

gledala je požudno bijelu kutu

i kako je sad optuživati

bijelo

bijelo

varati se na način bijelih spodoba

koje zovu duhovi ili sablasti

koje obučene u bijele plahte

staju između nje i drugih

kad se totalno zabijeli

ona iznosi krv i suze

ponajprije se zahvali svojim antropologijama

knjigama koje sjede na polici

i bjelodano joj govore

bijelo bijelo tijelo

žene koja voli čitati

ali nažalost ne zbog zabave

nego zbog života

kako je to lijepo rečeno

pa vi imate pišu

takvo stalno čuđenje

nad svim

i stijenama

koje se također čude

i na sve što vide

viču

pa vi imate pišu

o kako je lijepo voljeti crnilo

kao što ga voli vila

koja se izgubi u modroj galici

kad je našpricaju po lozi

a ona vikne

lozo, vi imate pišu

a onda to vikne i cvijeću.

najstrašniji horor je

ne prihvatiti da je sve smeće.

smeće koje se širi

i obuhvaća razgovore.

bijeli papir, bijele sanitarije, bijele kute

bijeli zidovi i bijele lepinje

u kojima se nalaze ćevapi koji imaju tako glup oblik.

ti koja voliš me zvati ćevapčić

zašto ne kažeš da je tiho prolaziti riječima

bez namjere

nešto što bi trebalo raditi.

riječi nemaju pišu.

  
    KRALJ I KRALJICA

     

    kralj je spavao osam

a nekad i deset sati.

jer

nema jer

kaže on

jer

kaže kraljica

iz svoje domene

svojeg soprana

a on nižim tonom

koji poskakuje

i povremeno udara o dno

odgovori –

šuti i pusti me da jedem.

spavaš li

kaže sopran

ma ne.

smijem ti se

jer si smiješna.

ne, samo si dosadan.

stalno pričaš tim dubokim tonom koji poskakuje.

a kako bi mi inače dala nogu?

kako nikad nismo prešli na zapad

zajedno sa svim onim ljudima u potrazi za zlatom?

sokovi su ti na stolu.

imaš neku fatamorganičnu

fresku tamo, u sredini listopada žene obično rečeno pizde

odlaze na posao.

u sredini listopada

raditi

po-sao?

misliš, staviti cockpit na sajlu i onda se premjestiti na prečku.

misliš, izbrijati glavu i na pola oba obraza staviti točke

kojima dajem znak da ti pripadam

da te obilježe i duge krive noge

zatim padajuća kosa koja se prosto zove kosa.

a imaš još neki zadatak za mene?

pitala je.

pomislila: kako je zanimljiv.

kako se samo ubija dosada.

odlučiš biti mučena.

dosadno je biti dobro i zdesna.

od lijeve strane do desne je toliko puno mjesta.

počni pisati.

oh, da.

pisati

  
    ŠAMAN

     

    istina se najbolje vidi u očima

ispituje tu koliko vrijedi

gledaju satni mehanizmi točno

nakon očiju glas

okus je namiren bilo čim

jedem manje-više sve

mirise slabo poznajem

opip je nešto jači

nikad tako snažan da me obuzme.

kao što je netko gladan spoznaje

ja ništa ne učim

ja samo znam sve

i to me ne čini sretnim

čitam cijeli dan duše

i uživam u tome

na početku je bila riba

kako lijepa riječ

pa se smijem tebi

dušo

koja vrtiš mene po tom svemiru

mene bezdušnog čovjeka je zavoljela duša

ja njoj posvećujem ovu pjesmu.

i sve pjesme.

i sve riječi će odsada biti njezine.

moje će tijelo popiti njezina rodbina

moje zamisli bit će njoj nadahnuće

ona će skladati a ja ću joj dati svoje srce

ja duh

dat ću srce

ja razum: doniram!

nikad me nitko i ništa neće smiriti

zato njoj ostavljam sve

ništa nije moglo mrviti moje oklope

osim čiste duše koja se dala preko metafore

vrati mi se.

kad svi dnevnici završe.

kad se izredaju vijesti

obrazlože odluke

odvažu riječi.

dođi mi ti

koju trebam

koja nosiš mir

ali ne mir ravnodušnih

ne prazninu ravnodušnih.

vrati mi se puno

u tim golemim količinama

koje se preobražavaju u misao.

što imam?

ja oko-sluh

koje se probija kroz ovaj svijet

bez sadržaja

nužno

imati sadržaj znači ne biti dovoljno prazan

dovoljno otvoren za primanje

zato nisam zao

nisam ni opasan

samo dovoljno prazan da moja ljubav postaje

neka vrst strasti

mogućnost da se oduševim vama.

  
    LUNATIC

     

    ali kad dišemo kako je teško

a položene tvorevine koje ulaze u obzir

zar si mislio strašiti ljude

ili si im mislio nadahnuti nešto

otvoreno i jasno pružiti i reći

uzmite

zacijelite

ubrizgajte

podijelite svoje muke

ili kad sam sami nokat

upucan u praznini

a zatim me pošaljite

ne dosađujte

napravite mi doručak salate

likvidacija je definicija

ja se bojim sebe

kao filozofa koji će ubiti

jer ljudi me vole oduvijek

i ja njih još uvijek obavijam

kul de sac

izrezbarim ih u čuvstvo

vi kreštavci koji niste zabrljali

vi ste svi štreberi

ponavljači koji nekoliko puta

ulaze u isto

oni koji brzo uče nikad se ne spotaknu

žene dobiju mjesečnicu samo jedna ne

ona kojoj je dovoljno jednom reći

i ona prihvati i nauči

i nikad više ne ide bez te težine

samo se ponekad sapletu njezine noge

i oči jojo kuglica se izgube u kocki.

  
    VODA

     

    recimo je li voda mogla izbjeći vodopad

i kaže odlučno mogla je, ali nije

bila je previše snažna

i pustila se s velike visine

u nešto tako savršeno

pad ogromne energije od koje se može raditi struja

od koje se može dobiti želju da skačeš u nju

u samu srž snage

koja ne preza ni pred čim

jer ne može

to nije u prirodi velike vode moćne vode

strašne rijeke

poput nijagare

ili uzmimo plitivice

što se tu dogodilo

zatim uzmi druge susrete vode i zraka

recimo

ali to nije znanstvena rasprava

to što voda može je veće od geografije koja postoji

ona može biti more

i more već teško nešto može izbjeći

također nema izbora

ne odlučuje more ni o čemu

odluke donose potoci

oni gomilaju energiju odlučivanja

od koje se ne može ništa učiniti

može ih se gledati kako

migolje, kako se na neki način lijepo i granulasto kreću

(u ovom trenutku mislim na granule)

ali nisam koncentrirana na temu

tako je izbjegavam

gubim se –

kad odluči

ona također odlučuje

ali velike snažne rijeke

one ne donose odluke

što možeš s energijom odluke

možeš izgraditi svijet

ali prirodna snaga je veća

i čovjek je ne poznaje

osim kad naiđete na ljude koji je poznaju

i posjeduju

ako je strašna voda koja ulazi verlaineu u grlo

i verlaine se guši

stablo na kojem za tebe nema mjesta

lijepa ribo

tvoje je pjevanje zanosno

ne podnosi krug

i krug ne podnosi zadimljene prostorije

pozivam te u svoju zadimljenu prostoriju

za koju ne osjećam da je po dimu

dim me uopće ne smeta

mogu podnijeti tolike količine dima

da mislim da to nije normalno

tako, izgaranje

nije gradnja

izgaranje je proces

  
    EHO

     

    voljela sam ubojicu

bio je hitna pomoć koja se ugasila dok je trubila

nije se više ništa čulo

odbojnici su letjeli i posvuda je bila

ona hitna

žene su se klanjale

njegovom falusu

i on je bio svjestan

da će doći bolje vrijeme

kad mužjaci neće više morati misliti o tome

jednostavno će prestati misliti na falus

koji će im rasti

i oni će se jednog dana probuditi

i reći

volim svoj produžetak

i volim njegovu snagu kojom se skameni

i volim njegove sise

i onda gdje su sise

ne postoji falus

bez sisa

ne postoji siam bez blizanaca

ne postoji twin tower bez tišine

tišina će nas spasiti

zaronit ćemo u nju

i prestati ćemo misliti

u petak idem umrijeti

ideš sa mnom

a ne tebi se živi ovako

kako voliš i kako jedino umiješ

oh dijete

nisi shvatila svoj pol

tvoj pol koji ne postoji

promiče li pogled iza neke planine

to znaj

tvoje oči traže luku

prozboriš li kakve riječi tužne

pokažeš li sreću

znaj

nekoga voliš

i taj netko nije narcis

nego je more u koje liježeš

ne postoje spolovila

postoje samo ljudi koji te navlače

u svoj karnalni dio

koji se zove tijelo

i u biologiju koja se zatim pretvara u veliko spolovilo

koje privlači sebi one koji to žele

ispod njega je duša

vezana uz spavanje

uz puno sna i drijemanja

uz rituale gledanja tv serija

i forenzičare koji gledaju kosti

i detektive koji ubijaju jer moraju

tko će ti začeti mozak otvoriti ga i u njega uliti sebe

sav svoj crni sadržaj

hej mala ti si srela vraga

da mislim da jesam

ali bio je tako dobar

tako je igrao po pravilima

rekao mi je da me ne treba

da me ne želi

da nisam jedna i jedina

i da što ti je još rekao

da sam zanimljiva

da imam lijepe oči

ali da me ne treba

i da mogu biti ja a i da ne moram

a onda si srela koga

onda sam srela isusa

on je rekao da moram biti ja

i bila sam

nije to bio isus

to je bio bog

da zapravo je riječ o njemu

  
    STVAR

     

    stvar objavljuje

sebe

stvari druge preko nje govore

preko jedne stvari dolazi se do tisuću drugih stvari

govoriti iz srca nereda koji se obrazuje

i ima svijeće

i ima radio prijemnike koji obavljaju funkciju glasova

dakle

stvari imaju zase

zase-ban

igra riječi je omiljena

kad ne znaš što, rastavi riječ

polomi je

zatim uzmi i prilijepi

gledaj

napiši nešto onome kojega ne trebaš

i ubijaj se zbog onoga kojega trebaš

ne možeš jednostavno do osjećaja

ne treba dugo stvarima

da sazriju

one ne sazrijevaju

one se samo slamaju

one se zatim odlažu ili obavijaju prašinom

paučinom izmisle neke poslove

  
    * * *

     

    nadimaju se

i u njih ulaze likovi

amebe, ptice rugalice, pristojno ponašanje

naučena politesse

naučen francuski

u toj stvari ad acta

u toj stvari koju valja ponavljati dok senzualnost

radi svoje

drži je na životu

njezin se libido okreće drugim stvarima

ona je magnet

u tom pogledu

nije izmišljena

postoji klasa i vrsta stvari koje pripadaju magnetima.

nije ona jedina.

magneti se preruše u stvari

kad su umorni, kad više ne postoji snaga

onda shvaćaju druge

one koje nemaju doista mogućnost

nego biti

osjećati

ili životinje, dopirati do nečega.

stvari ne dopiru, njihovo je mjesto osigurati

prazninu u kojoj će naći ispunjenje.

rupu, pun kotao.

ući će u napižđen svijet.

zbilja ih ne volim

stvari koje su toliko spremne biti rupe.

zavidim im, stvarima koje me plaše u meni

u meni leži jedan bodež,

naoštren kompas i dva tri izmijenjena

izrečena prikrivena straha od mogućnost da me izdaju

da me ne ostave

samo da me tiho izdaju.

da otplove nekamo, da izađu iz maternice.

  
    BILJKA

     

    vidiš

ja sam sjeme

koje ulazi u postupak

izbijanja

svaki put je isto

moram van

osjećam to svim silama

steže me

dugo mi treba

bilo je još pokušaja

kad mi se učinilo da sam probilo zemlju

da sam iscrpilo jezik i da me on mora baciti van

ali ne

to nisu bili dan za to

bili su to dani svijanja

simulacije izlaska

su stvorile moje korijenje

ono mi je tijelo koje se trudilo izaći van

ali nije moglo

nego se svijalo i popustilo svaki put

svaki put je zemlja bila jača

nije me puštala nego me lovila kao smrt

kao crnilo ili bjesnilo

kao negativna stanja koja se gomilaju

koja su se pretvorila u moje tijelo

moj korijen svjedoči koliko je puta i koliko je bilo neuspjelih pokušaja

koliko me puta zemlja vratila natrag

rekla još nije vrijeme

svjetlo je čekalo vani

i ja lud od želje

i vrlo odlučan jednog dana sam joj probio himen

i ona je rekla ostavi spolne usporedbe

ova vrst izlaska je izlazak iz tame

a da bi izašao iz nje

moraš izgraditi put

tvoj je put na tvojem tijelu

i kad se čini da više nemaš snage

jednog dana objavi se

dan kad sam izašao na tlo

kad sam zbilja izašao

i učvrstio se toliko jako

da sam čak pomislio da imam još kamo rasti

imam mogućnost rasti baš na svjetlu

i čudno je to

uvijek sam prije mislio da rast počinje u mraku

da sve što izlazi mora proći taj teški put

da bi znalo izaći

kako će izaći ono što nije ni ušlo

u neku ruku moramo svladati tamu

moramo početi iz nje

da bismo mogli i stekli pravo na svjetlo

sve treba zaslužiti

plitko korijenje je znak sretnog života

  
    * * *

     

    izašla sam

ne iz sebe

izašla sam iz crnila

i sad sve mogu raditi

ne treba više prolaziti kroz pakao

ne jednom je bilo dovoljno

korijenje je poteklo

ali na samoj površini

na toj tankoj kori je bilo čistilište

kao neki jaki trenutak

kao ona vrhunska snaga koja treba za svaki prijelaz

prijelaz je vrlo kratak

trenutci

ili još manje

u kojima znamo da smo nešto ostavili iza sebe

nešto crno

kao zemlja u kojoj smo se rodili

ili bilo koja slika može poslužiti

ali sam prijelaz je stvar snage

vrlo kratko

u trenutku je gotovo čišćenje

sazrijevanje je završilo

i sad treba vidjeti kamo s novom snagom

na toj zemlji koju sam čekala

koja je možda raj

a možda i nije

ali je ljepša od tame

u kojoj sam provela pola života

ili možda još više

ne trebam više snagu

sad rast ide sam od sebe

sad se okrećem izvorima svjetlosti

sad primjećujem leptire

i oni dolaze do mene

sad vidim i zrake kako se zapravo usmjeravaju i prema meni

i one me štite

i voda dolazi u boljim danima dolazi kao kiša

možda dolazi i tuča

tko zna

nema više sigurnosti

ali ima svjetla

izlazak na najviše brdo

s kojeg gledam tamo dolje u dubini

veliku crnu rupu u kojoj sam se rodio

koja me obavijala i nije mi dala da se krećem

govorila mi je

lijepo je u zemlji

ja sam tvoj bog

nemoj misliti da vrijediš

svijet je sranje

mrzi one koje ti prilaze jer te hoće samo uništiti

to mi je govorila zemlja

i nije čudo da sam bježala od nje

da sam htjela pobjeći na svjetlo

da čujem druge riječi

makni se od nje

šaptalo mi je nešto

trebaš se maknuti

onda ćeš pisati o tome pjesme

ja ću ih pročitati

i neću ti se rugati

nego ću te razumjeti

slušala sam taj glas

kad sam prešla iz zemlje u svjetlo

shvatila sam da zamalo nisam izašla

malo je falilo

mogla sam ne izrasti

mogla sam se nikad ne pojaviti

mogla sam biti uvjerena da biljke rastu pod zemljom.

  
    Irena Matijašević

    Rođena 1965. u Zagrebu. Diplomirala komparativnu književnost i engleski jezik na Filozofskom fakultetu. Bila je članica predsjedništva Hrvatskog semiotičkog društva. Poeziju i eseje objavljivala u časopisima. Radi kao urednica na Trećem programu Hrvatskog radija.

    Objavila: Naizgled (pjesme, 2007); Južne životinje (pjesme, 2010); Danska H2O (poetska drama, 2012); Crno pismo (roman, 2015); Kao kiša (roman, 2017); Igra istine (roman, 2019); Početak zrelosti (pjesme, 2020); Cesta za tar (pjesme, 2022).

